नई दिल्ली: पिछले 5 दिनों से किसानों का शांतिपूर्ण आंदोलन जारी है। 1 जून से देश के कई राज्यों के किसान संगठनों ने विभिन्न मांगों को लेकर 'गांव बंद आंदोलन' शुरू किया था। इस आंदोलन के दौरान किसानों ने दूध और सब्जियों की सप्लाई रोक दी है, किसानों ने कई राज्यों में बंद के दौरान सड़कों पर दूध बहाकर और फल-सब्जियां फेंककर अपना विरोध जताया है। पीएम मोदी के संसदीय क्षेत्र काशी में भी किसानों ने आंदोलन का समर्थन किया और अपनी मांगों को लेकर विरोध जताया। वहीं इस आंदोलन के दौरान भारतीय किसान यूनियन में दरार भी सामने आई है और इसी कारण पंजाब में 6 जून को आंदोलन खत्म करने का ऐलान कर दिया है, हालांकि देश के बाकी राज्यों में ये आंदोलन जारी रहेगा। किसान आंदोलन के कारण बाजार में सब्जियों की कीमतों में उछाल देखने को मिली है और कई राज्यों में दूध की किल्लत भी हो रही है। कर्जमाफी और कृषि उत्पादों की सही कीमत की मांग को लेकर चल रहे किसान आंदोलन का आज छठा दिन है।